**A Bölcsesség Kezdete Óvoda Házirendje**

Köszöntjük Önt és kisgyermekét óvodánkban!

A házirenddel információt nyújtunk az óvodánk nyugalmát segítő és biztosító szokásokról, szabályokról.

Óvodánk a gyermekekért van, s így természetesen a szülőkért is. Szükségünk van az Önök segítségére, hiszen csak a kölcsönös bizalom, az együttműködés teremtheti meg azt a légkört, amelyben a kicsik biztonságban, nyugalomban élhetnek és fejlődhetnek.

Az óvodai házirend jogszabályi háttere:

\* 2011. évi CXC. törvény a nemzeti köznevelésről
\* 20/2012. (VIII. 31.) EMMI rendelet módosítása
\* 1997. évi XXXI. törvény a Gyermekek védelméről

**Általános információk**

* Intézményünk neve: Bölcsesség Kezdete Óvoda, Általános Iskola és Alapfokú Művészeti Iskola
* Óvodánk címe: Bodrog, Kossuth Lajos u. 157.
* Telefonszámámok:

óvodai telefon: 06/20- 999- 7297

óvodavezető: 06/20-367-7686

* Óvodánk e-mail címe:

 bodrogisulis@gmail.com

* Óvodánk honlapja

bodrogioktatasikozpont.hu

* Óvodánk 1989 óta működik, 1 csoportos, tornaszobás, melegítőkonyhás,
* Óvodánk nyitva tartása: 7.30 -tól 16.00-ig van nyitva.
* A térítési díjak befizetésének határideje: minden hónap 10-e.

**A házirend hatálya**

A házirend személyi hatálya kiterjed:

* az intézménnyel munkajogi jogviszonyban lévő személyekre,
* az óvodai ellátásában részesülő gyermekekre és a szülőkre.

A házirend időbeli hatálya:

* a gyermekek és szüleik vonatkozásában a beiratkozáskor (az intézményi gyermeki jogviszony kezdetekor) keletkezik és a gyermek óvodai jogviszonyának megszűnéséig tart,
* kiterjed a teljes nevelési évre, beleértve a szüneteket is.

A házirend területi hatálya:

A házirend előírásait és azon magatartási szabályait, melyek értelmezhetőek intézményen kívül is – az intézmény által szervezett programok, foglalkozások esetében – az intézmény területén belül és kívül is alkalmazni kell.

A házirend hatályba lépésére vonatkozó szabályok:

* A házirendet az óvoda vezetője készíti el, és a nevelőtestület fogadja el.
* A házirend elfogadásakor, illetve módosításakor, a szülői szervezet véleményezési jogot gyakorol.
* A házirendet a nevelőtestület részéről az óvodavezető írja alá.
* SZMK részéről a választmány elnöke írja alá.
* A házirendet a Fenntartó hagyja jóvá.

**A házirend nyilvánossága**

A házirendet az intézmény honlapján nyilvánosságra kell hozni. Ennek hiányában a házirendet ki kell függeszteni a központi faliújságra, oly módon, hogy azt a szülők szabadon megtekinthessék.

A házirend egy-egy példányát át kell adni:

* a szülői szervezet képviselőinek,
* valamennyi pedagógusnak és egyéb foglalkoztatottnak,
* a gyermek szülőjének az óvodába történő beiratkozáskor, mely jellemzően E-mailben elektronikus formában történik

A házirend változásakor a házirendet ismételten nyilvánosságra kell hozni, a házirend egy-egy példányát ismét át kell adni az érintetteknek

**A gyermekek érkezésének és távozásának rendje**

* A gyermekek érkezése az óvodába:

 Azok a gyerekek, akik az intézmény buszaival érkeznek meg hozzánk, a buszok megérkezése után felnőtt kísérettel (kísérő pedagógus) jöjjenek be az óvodába.

Azok akik a szüleikkel érkeznek legkésőbb 8.30- ra érkezzenek meg az óvodába, mert bár rugalmas a napirendünk, ezen belül is vannak kötöttségeink. Szeretnénk, ha a hozzánk felvett kisgyermekek az óvodába járás terén is megszoknák a rendszerességet és csak indokolt esetben hiányoznának!

* A délutáni távozás kezdő időpontja: 15.45. A szülők ettől az időponttól vihetik el gyermeküket az óvodából. Az intézmény buszai pedig 15.50- kor ill. 16.00- kor indulnak el a gyermekekkel. A buszhoz kísérő pedagógus viszi ki az óvodásokat és adja át a buszügyeletes pedagógusnak. A szülő kivételes esetben 15.50 előtt is elviheti gyermekét, miután erről az óvónővel egyeztetett.

**A távolmaradás igazolása**

-

* A 20/2012 EMMI rendelet 51.§szerint: A beteg gyermek, tanuló az orvos által meghatározott időszakban nem látogathatja a nevelési-oktatási intézményt.
* Ha a pedagógus megítélése szerint a gyermek, a tanuló beteg, gondoskodik a többi gyermektől, tanulótól való elkülönítéséről, és kiskorú gyermek, tanuló esetén a lehető legrövidebb időn belül értesíti a gyermek, a tanuló szüleit.
* Az orvosi igazolásnak tartalmaznia kell a betegség miatt bekövetkezett távollét pontos időtartamát is.
* Bármilyen okból bekövetkezendő távollét esetén feltétlenül elvárjuk a szülői jelzést!
* Az ebédrendelést vagy lemondást előző nap délig kérjük bejelenteni.
* **Három éves kortól az óvodába járás kötelező.** Aki a 3. életévét betöltötte, annak kötelező az óvodában 4 órát tölteni.
* Ha a gyermek az óvodai foglalkozásról távol marad, mulasztását igazolnia kell.
* A mulasztást igazoltnak kell tekinteni, ha
* *a)*a gyermek a szülő írásbeli kérelmére - a házirendben meghatározottak szerint engedélyt kapott a távolmaradásra – szülői igazolás: 10 nap
* *b)*a gyermek beteg volt, és azt a házirendben meghatározottak szerint igazolja,
* *c)*a gyermek hatósági intézkedés vagy egyéb alapos indok miatt nem tudott kötelezettségének eleget tenni,
* Ha a gyermek távolmaradását nem igazolják, a mulasztás igazolatlan.
* Ha a gyermek az Nkt. 8. § (2) bekezdése alapján vesz részt óvodai nevelésben, és egy nevelési évben igazolatlanul öt nevelési napnál többet mulaszt, az óvoda vezetője, a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendeletben foglaltakkal összhangban - értesíti
* Óvodás gyermek esetén a gyermek tényleges tartózkodási helye szerint illetékes család- és gyermekjóléti központot, családból kiemelt gyermek esetén a gyermekvédelmi szakszolgálatot,
* Ha az igazolatlan mulasztása egy nevelési évben eléri a tizenegy nevelési napot, az óvoda vezetője a mulasztásról tájékoztatja az általános szabálysértési hatóságot.
* Ha az igazolatlan mulasztása egy nevelési évben eléri a húsz nevelési napot, az óvoda vezetője haladéktalanul értesíti a gyermek tényleges tartózkodási helye szerint illetékes gyámhatóságot, a család- és gyermekjóléti központot, családból kiemelt gyermek esetén a gyermekvédelmi szakszolgálatot.
* 20 óvodai nevelési nap igazolatlan hiányzás után a családi pótlék szüneteltetését a gyámhatóság kezdeményezheti a Magyar Államkincstárnál.
* Két hétnél hosszabb hiányzást- nem betegség esetén- csak az óvodavezető engedélyezhet.

**Egészségnevelési információink:**

* Sokat dolgozunk azért, hogy óvodánk mindig tiszta rendes legyen. A gyermekeket is arra tanítjuk, hogy vigyázzanak környezetükre. Ezek megtartásához szeretnénk, ha jó példával segítenénk rögzíteni a környezet szeretetét, megvédését!
* Kérjük, hogy intézményünk egész területén mellőzzék a dohányzást!
* Feltétlenül közöljék az óvónővel az esetleges otthoni problémákat, amelyek a gyermek közérzetét, érzelmeit befolyásolhatják (nyugtalan éjszaka, otthoni konfliktus, várható betegség).
* Ha gyermekük az óvodában megbetegszik, akkor értesítjük a szülőket és haza kell őt vinni. A beteg gyermeknek fokozottan szüksége van a szülői gondoskodásra.
* Lábadozó, gyógyszeres kezelés alatt álló gyermeket nem tudunk bevenni.
* Kérjük, mindig jelentsék be az óvodából való távolmaradást! Betegség estén orvosi igazolás szükséges.
* Gyógyszer adagolását az óvodában vállalni nem tudjuk. ez alól csak a krónikus és allergiás betegségben szenvedők kivételek a kezelőorvos igazolása alapján.
* Fertőző megbetegedés esetén a szülőknek azonnal értesíteniük kell az óvodát, hogy a szükséges intézkedéseket megtehessük.
* A fejtetűvel, illetve egyéb élősködővel fertőzött gyermeket a szülő köteles a megfelelő egészségügyi kezelésben részesíteni az óvónő felszólítása után.
* Az óvoda alábbi helyiségeibe utcai cipővel belépni tilos: csoportszoba, mosdó. Az óvodai rendezvények alkalmával az óvodavezető felmentést ad a fenti tilalom alól.
* Étel, ital, édesség a közegészségügyi szabályok betartásával hozható be az intézménybe.
* A gyermekek ruházatát az óvodában jellemezze a praktikusság, kényelem és tisztaság. Szükséges az átöltözéshez tartalék ruha.
* Kérjük, csak azok küldjenek külön ételt gyermeküknek az óvodába, akiknél betegség, ételallergia miatt sajátos étrend van előírva.

**Együttműködés**

* Óvodánkban sok játék van, mégis előfordulhat, hogy gyermeke ragaszkodik saját játékához. Természetesen elhozhatja játékát, de a legjobb szándékunk ellenére sem tudunk felelősséget vállalni érte. Naponta csak egy játéktárgyat hozhat egy gyermek.
* A gyermekek balesetveszélyes tárgyakat (pl. olló, kés…) az óvodába nem hozhatnak.
* Ha édességet hoz egy kisgyermek, nem osztogathatja óvónői felügyelet nélkül a többieknek.
* Kérjük, hogy arany ékszereket a gyermekek csak otthon hordjanak, itt az óvodában nem tudunk értük felelősséget vállalni.
* Több óvodai ünnepünk nyitott, melyeken számítunk jelenlétükre.
* Várjuk a szülői értekezleteken, nyílt napokon és előre megbeszélten máskor is. A részvétel, az érdeklődő aktivitás a gyermeket szolgálja.
* Örömmel vesszük és természetesnek tartjuk, ha megosztja velünk, a gyermekével, vagy az óvodával kapcsolatos gondolatait, kérdéseit, problémáit.

Bodrog, 2022.09.01.

Vörösné Stumpf Erzsébet

 óvodavezető